Il-Parlament Ewropew u l-Kunsill laħqu qbil proviżorju dwar il-kwistjonijiet pendenti rigward il-proposta għal regolament dwar il-liġi dwar is-saħħa tal-annimali f'laqgħa informali tat-trilogu fl-1 ta' Ġunju. Ir-regolament huwa mistenni li jiġi adottat formalment qabel tmiem l-2015, wara li jitlestew l-aħħar proċeduri inkluż ir-reviżjoni tat-test mill-ġuristi-lingwisti. Ser isir applikabbli 5 snin wara d-dħul tiegħu fis-seħħ. Kontroll u prevenzjoni tal-mard tal-annimali Il-liġi dwar is-saħħa tal-annimali għandha l-għan li tiżgura standards għoljin tas-saħħa tal-annimali u s-saħħa pubblika fl-UE qafas legali globali uniku bi prinċipji armonizzati fis-settur kollu, li bħalissa huwa regolat minn serje ta' regolamenti u direttivi marbuta u interkonnessi. L-enfasi tal-liġi dwar is-saħħa tal-annimali hi fuq il- kontroll u l-prevenzjoni tal-mard trażmissibbli tal-annimali , li l-effett tiegħu jista' jkun devastanti għal annimali individwali, popolazzjonijiet tal-annimali, indokraturi tal-annimali u l-ekonomija. Hija għandha l-għan li tnaqqas l-effetti avversi ta' dan il-mard trażmissibbli tal-annimali u tillimita l-effetti negattivi potenzjali tal-miżuri meħuda għall-prevenzjoni u l-kontroll tiegħu. Tpoġġi enfasi kbira fuq il-prevenzjoni tal-mard tal-annimali u tagħti importanza speċjali lill-miżuri dwar il-bijosigurtà bħala għodda ewlenija għall-prevenzjoni. Lista ta' mard tal-annimali Il-mard li ser ikun soġġett għal regoli speċifiċi ta' prevenzjoni u kontroll tal-mard huwa elenkat fl-Anness għar-Regolament. Il-lista inizjali tinkludi dak il-mard li attwalment jikkwalifika għall-finanzjament mill-UE (ir-Regolament 652/2014). Il-lista ser tiġi rieżaminata u riveduta mill-Kummissjoni qabel il-bidu tal-applikazzjoni tal-liġi dwar is-saħħa tal-annimali, sabiex jiġi żgurat li dak il-mard kollu - u dak il-mard biss - li jissodisfa l-kriterji armonizzati stretti stabbiliti fil-liġi dwar is-saħħa tal-annimali jkun fuq dik il-lista. Ir-regoli tal-liġi dwar is-saħħa tal-annimali għandhom jieħdu kont, fost elementi oħra, tar- relazzjoni tas-saħħa tal-annimali mas-saħħa pubblika , mas-sikurezza tal-ikel u tal-għalf, mar-reżistenza għall-antimikrobiċi u mal-benessri tal-annimali, inkluż l-evitar ta' kwalunkwe uġigħ, dwejjaq jew tbatija evitabbli. Madankollu, huma ma jissostitwixxux, ma jiddupplikawx u ma jikkoinċidux mal-leġislazzjoni eżistenti tal-UE dwar il-benessri tal-annimali. Il-liġi dwar is-saħħa tal-annimali ser tkun ikkomplimentata minn sett ta' regoli aktar dettaljati li għandhom jiġu adottati fi stadju aktar tard mill-Kummissjoni f'konformità mas-setgħat definiti mill-koleġiżlaturi. Il-proposta għal regolament dwar il-liġi dwar is-saħħa tal-annimali nħarġet oriġinarjament bħala parti minn pakkett ta' rieżamijiet relatati mas-saħħa tal-annimali, is-saħħa tal-pjanti u l-kontrolli uffiċjali ta' pjanti, annimali, ikel u għalf. Ir-Regolament il-ġdid jistabbilixxi qafas legali ċar u uniku sabiex tiġi żgurata prevenzjoni u kontroll aħjar tal-mard tal-annimali trażmissibbli bejn l-annimali u mill-annimali għall-bnedmin. Huwa jieħu kont tal-isfidi ġodda bħall-mard li sa ftit ilu ma kienx magħruf, iż-żieda fil-volumi tal-kummerċ u l-iżviluppi teknoloġiċi ", qal Jānis Dūklavs, il-President tal-Kunsill u l-Ministru Latvjan għall-Agrikoltura. Regolament (UE) 652/2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti Saħħa tal-annimali